钦定古今图书集成/明伦汇编/官常典/第728卷 > 章如旦 张孝忠 黄万全
## 钦定古今图书集成/明伦汇编/官常典/第728卷 > 章如旦 张孝忠 黄万全

按《饶州府志》：“如旦，字希周，馀干人。性倜傥，治《春秋》。登
咸淳进士，起家东阳主簿，至抚州佥判。元兵围襄阳，
得江万里书，言吕文焕降。泣不食三日，与安仁陈阳
见提刑谢枋得。会枋得与张练师议勤王帅，大喜，因
与至弋阳，将入神庙卜，如旦曰：‘今国家大势如此，又
何疑哉？为臣子者，尽忠孝而已’。枋得顾阳曰：‘壮哉，章
希周也’。”枋得起兵勤王，以阳入抚州，率黄松冈，如旦
人饶州，率唐公宝，二人皆不应。德祐中，元兵围饶州，
枋得集兵安仁，如旦率福应乡黄万全、孝诚乡曾和
起兵迎之。枋得至馀干，大悦，后还，安仁以如旦辅张
孝忠待敌，既而饶州降，馀干亦降。元兵攻安仁，至团
湖，孝忠战死，如旦、万全败走，寻死。